Subject: Rae valla selgitustaotlus seoses maamaksu tõusu hüvitamise võimalikkusega 2026. aastal
From: "Martin Minn" <[email-masked]>
To: "Info - RAM" <[email-masked]>
Date: Mon, 17 Nov 2025 12:18:14 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Rahandusministeeriumi finants- ja maksupoliitika osakonnale

Lugupeetud Rahandusministeeriumi esindajad

Rae Vallavalitsus palub Rahandusministeeriumilt selgitust seoses
võimalusega rakendada 2026. aastal maamaksu tõusu hüvitamist
vallaelanikele.

Rae vallavolikogu ei ole 2025. aastal kehtestanud maamaksuseaduse § 11
lõikes 1 nimetatud kodualuse maa maksusoodustust 2026. aastaks. Samas on
poliitilisel tasandil tekkinud arutelu võimaliku korra üle, mis näeks ette
vallaelanikele maamaksu tõusu osalise hüvitamise 2026. aastal selliselt,
nagu on seda teinud Tallinna linn veebruaris 2025 kehtinud maamaksuseaduse
valguses ja mis on leitav siit: Maamaksu tõusu hüvitamise toetuse andmise
kord–Riigi Teataja <https://www.riigiteataja.ee/akt/411022025004>

Palun Teie seisukohti, kas praeguses kehtivas õigusruumis on kohaliku
omavalitsuse üksusel lubatud:

1.	kehtestada tänasel päeval 2026. aastaks meede, mille eesmärk on
kompenseerida füüsilisele isikule kodualuse maa maamaksu suurenemine
võrreldes 2025. aastaga;
2.	maksta sellist hüvitist toetuse vormis, kui selle taotlemise
aluseks on tasutud maamaks ning hüvitise suurus tuleneb maksu
suurenemisest;
3.	Rakendada Tallinna linnas 2025. aastal kehtestatud „Maamaksu tõusu
hüvitamise toetuse“ mudeliga analoogset regulatsiooni, arvestades
sealjuures, et Tallinna linn kehtestas oma korra enne maamaksuseaduse
muudatusi, mis seadsid maksusoodustuse kehtestamise tähtajaks
maksustamisperioodile eelneva aasta 1. oktoobri.

Arvamustes on tekkinud meil erimeelsused sellelt pinnalt, kas selline
meede võib olla sisuline maksusoodustus, mis on kehtiva maamaksuseadusega
vastuolus. Palun Rahandusministeeriumilt üheselt mõistetavat seisukohta,
et vältida Rae vall võimalikke hilisemaid erimeelsusi riigiga.

Palun hinnata, kas kohaliku omavalitsuse üldine toetusõigus annab pädevuse
sellise hüvitise andmiseks olukorras, kus maksusoodustust ei ole seaduses
sätestatud tähtajaks kehtestatud ning kas selline hüvitis võib kujutada
endast keelatud varjatud maksusoodustust.

Palun Teilt vastust esimesel võimalusel, et saaksime anda omaltpoolt Rae
Vallavolikogule õigusliku hinnangu.

Lugupidamisega

Martin Minn
vallasekretär
Rae Vallavalitsus